
ועדת החוקה, חוק ומשפט

22.12.2009


הכנסת השמונה עשרה





נוסח לא מתוקן

מושב שני

פרוטוקול מס'  126
מישיבת ועדת החוקה, חוק ומשפט

יום שלישי, ה' בטבת התש"ע (22 בדצמבר 2009), שעה 12:00

סדר היום:

הצעת ועדת החוקה, חוק ומשפט להאריך את תקופת תוקפה של הוראת השעה לפי חוק סדר הדין הפלילי (תיקון מס' 33 והוראת שעה), התשס"ה-2005

נכחו:

חברי הוועדה:

דוד רותם – היו"ר

מוזמנים:

עו"ד יואל הדר, היועץ המשפטי, המשרד לביטחון פנים

רפ"ק אילן סולומון, קצין תביעות באח"מ, המשרד לביטחון פנים

עו"ד לילך וגנר, ייעוץ וחקיקה פלילי, משרד המשפטים

עו"ד דרורה  נחמני רוט, ייעוץ וחקיקה, פלילי, משרד המשפטים

עו"ד עמית אופק, ייעוץ וחקיקה, פלילי, משרד המשפטים

עו"ד רקפת מוהר, ייעוץ וחקיקה, פלילי, משרד המשפטים

נועה עמית כהן, מתמחה, פרקליטות המדינה, משרד המשפטים

ייעוץ משפטי:

סיגל קוגוט

מנהלת הוועדה:

דורית ואג

רשמה וערכה:

אהובה שרון – חבר המתרגמים בע"מ

הצעת ועדת החוקה, חוק ומשפט להאריך את תקופת תוקפה של הוראת השעה לפי חוק סדר הדין הפלילי (תיקון מס' 33 והוראת שעה), התשס"ה-2005

היו"ר דוד רותם:


אני מתכבד לפתוח את ישיבת ועדת החוקה, חוק ומשפט.


על סדר היום הצעת ועדת החוקה, חוק ומשפט להאריך את תקופת תוקפה של הוראת השעה לפי חוק סדר הדין הפלילי (תיקון מס' 33 והוראת שעה), התשס"ה-2005.


אני עומד להאריך את תוקפה של ההוראה עד היום האחרון האפשרי.

דרורה נחמני רוט:

16 בנובמבר 2010.

היו"ר דוד רותם:


נכון. לכן החוק הזה יוארך עד תום תוקפה של הוראת השעה, כדי לא לאפשר לכם, ואני אומר את זה בביקורת רבה. אני מניח שגבירתי גם ראתה את המכתב שלי. יש לי ביקורת רבה בנושא הזה. לא תוכלו לבוא ולבקש עוד פעם. עכשיו הכדור בידיכם.


אני רוצה לומר לכם לגבי הצעת החוק כפי שהיא מנוסחת בתזכיר.

דרורה נחמני רוט:

לא, היא שונה. העברנו טיוטה. 

היו"ר דוד רותם:


אני יודע שיש איזשהו מסמך שנעשה בין פרקליט המדינה.

דרורה נחמני רוט:

הוראת מינהל. העברנו אותה.

היו"ר דוד רותם:


אני רוצה את זה בתוך החוק. זה לא יהיה מצב שישבו לי שני אנשים ויחליטו איך יעבירו ואיך לא יעבירו. אם אני צריך לחוקק, הכל יהיה בפנים.


שנית, אני רוצה לראות את הקיר שבין חקירות לבין תביעות במשטרה. קיר. הסיפור הזה שקצין אח"ק קורא לתובע ואומר לו שיגיש פה ויעשה כך ואחרת, הוא בלתי נסבל. יש דוח מבקר המדינה. תנסו לפתור את הבעיה שלו.

דרורה נחמני רוט:

התקדמנו הרבה. הרבה מאוד. את ההצעה של אדוני אנחנו העברנו הלאה לבדיקה נוספת.

היו"ר דוד רותם:


התקדמתם מאוד אבל אני רוצה להזכיר לכם שאני התחננתי לפניכם אז שתיקחו יותר זמן כי השר ביקש אז ואתם אמרתם לא, יספיק לכם כך וכך זמן. אני אמרתי לכם שלא יספיק לכם הזמן. 


אני מניח שעכשיו נכנס יועץ משפטי חדש, אז גם לו יהיה מה לומר בנושא. לכן אני רוצה להאריך את זה עד סוף התקופה. אני מקווה שאתם לא מתנגדים למרות שהשר ביקש רק שישה שבועות.

דרורה נחמני רוט:

הוא כבר בתוך הליכי חקיקה.

היו"ר דוד רותם:


יוצא מן הכלל. לכן אני מאריך את זה עד 16 בנובמבר 2010. הוראת השעה תוארך עד 16 בנובמבר 2010.

דרורה נחמני רוט:

זאת סמכות של הכנסת.

היו"ר דוד רותם:


אני אמליץ בפני הכנסת. אני רק מודיע לכם.


יש מישהו שרוצה לומר משהו? אין.

דורית ואג:


זה אושר.

דרורה נחמני רוט:

חשבנו שתרצה לקבל מידה.

היו"ר דוד רותם:


אני לא רוצה לקבל מידע. אני רוצה לקבל חומר גמור. אני הרי יודע שכל זמן שזה בדיונים, זה הרי כמו הצעת חוק, כל שלוש דקות נזכר מישהו ומשתנה משהו. אני שומע שמשטרת ישראל מסכימה לדבר הזה. אם את שואלת אותי, אני לא מבין איפה החכמה שהם יטפלו עם בערך 400 תובעים ב-40 ומשהו תיקים והפרקליטות תטפל ב-4,000 תיקים עם 800 תובעים. נכון שאלה תיקים יותר מסובכים והם יותר בעלי נפח, אבל יש גם פרופורציות בדברים האלה. אם המשטרה תרצה, בבקשה. אני לא השר לביטחון פנים.

דרורה נחמני רוט:

אני מניחה שנדון עניינית בטיוטה שתוגש.

היו"ר דוד רותם:


בלי שום ספק.


תודה רבה. הישיבה נעולה.

הישיבה ננעלה בשעה 12:05
